MEGHÍVÓ

A Waberer’s International Nyilvánosan Működő Részvénytársaság (székhelye: 1239 Budapest, Nagykőrösi út 351.) (továbbiakban: „Waberer’s International Nyrt.” vagy „Társaság”) Igazgatósága ezúton értesíti Önt, hogy a Társaság rendkívüli közgyűlését összehívja 2015. december 17. napjára 10 órai kezdettel. 

A közgyűlés megtartásának módja és helyszíne: a részvényesek személyes (akár képviselő útján történő) megjelenésével a Waberer’s International Nyrt. 1239 Budapest, Nagykőrösi út 351. cím alatt található székhelyén

Regisztráció: 2015. december 17-én 9 órától a közgyűlés helyszínén.  

A rendkívüli közgyűlés napirendi pontjai:

1. Döntés a Társaság működési formájának zártkörűen működő részvénytársasággá történő visszaalakításáról;

2. Döntés a Társaság cégnevének megváltoztatásáról a működési formaváltásra figyelemmel;

3. Döntés a Társaság részvényeinek a Budapesti Értéktőzsde terméklistájáról való levételéről (törlés) és az Igazgatóság felhatalmazása, hogy a törléssel kapcsolatban valamennyi szükséges lépést megtegye;

4. Az Igazgatóság részére a Társaság részvényeinek tőzsdei bevezetésével, illetve a CEE Transport Holding BV részvényes által tervezett, a Társaságban lévő részvényeinek magyarországi nyilvános, és magyarországi és külföldi zártkörű forgalomba hozatalára irányuló eljárásban való részvétellel összefüggésben nyújtott közgyűlési felhatalmazás hatályon kívül helyezése;

5. Döntés az igazgatóság tagjainak személyéről, tagok visszahívása, illetve új tagok megválasztása, díjazás megállapítása; 

6. Döntés a felügyelőbizottság tagjai számáról, tagok visszahívása, illetve új tagok megválasztása, díjazás megállapítása; 

7. Döntés az audit bizottság megszüntetéséről, tagok visszahívása;

8. A Társaság Igazgatósága ügyrendjének jóváhagyása;

9. A Társaság felügyelőbizottsága ügyrendjének jóváhagyása;

10. Telephelyek/fióktelepek felvétele és megszüntetése;

11. A Társaság Alapszabályának módosítása különös tekintettel a (i) működési forma zártkörűen működő részvénytársasággá történő visszaalakítására, (ii) a fenti napirendi pontokban hozott döntésekre, illetve (iii) a 2011. március 8-án létrejött (és többször módosított) részvényesi megállapodás közös irányításra vonatkozó rendelkezéseinek visszaiktatására figyelemmel, valamint a Társaság fenti módosításokat tartalmazó egységes szerkezetű alapszabályának elfogadása;

12. Saját részvény megszerzésére vonatkozó közgyűlési felhatalmazás hatályon kívül helyezése;

13. Az igazgatósági tagok, felügyelőbizottsági tagok, valamint a vezető állású munkavállalók hosszú távú díjazása és ösztönzési rendszere irányelveinek módosítása.

14. Egyebek

A Társaságban együttesen a szavazatok legalább 1%-ával rendelkező részvényesek a napirend kiegészítésére vonatkozó – a napirend részletezettségére vonatkozó szabályoknak megfelelő – javaslatot vagy a napirenden szereplő vagy arra felveendő napirendi ponttal kapcsolatos határozattervezetet a Közgyűlés összehívásáról szóló hirdetmény megjelenésétől számított nyolc (8) napon belül közölhetik az Igazgatósággal. Az Igazgatóság a kiegészített napirendről, a részvényesek által előterjesztett határozattervezetekről a javaslat vele való közlését követően a Társaság honlapján hirdetményt tesz közzé. A hirdetményben megjelölt kérdést napirendre tűzöttnek kell tekinteni. 

A közgyűlésen minden egyes 0,35 EUR névértékű részvény 1 (egy) szavazatra jogosít fel. 

A közgyűlésen való részvétel és ott a szavazás feltétele, hogy a részvényest a közgyűlés kezdőnapját megelőző második munkanapon bejegyezzék a részvénykönyvbe.

Ha a részvényest meghatalmazott képviselője képviseli, a képviseletre szóló meghatalmazást közokiratban vagy teljes bizonyító erejű magánokiratba kell foglalni. A meghatalmazást a Waberer’s International Nyrt. Igazgatóságának Titkárságán (Budapest, XXIII. ker., Nagykőrösi út 351., II. emelet) 2015. december 16. napjáig, illetve a közgyűlés napján a közgyűlés helyszínén kell benyújtani.

A Közgyűlés akkor határozatképes, ha az összehívás szabályszerű volt, és azon a szavazásra jogosító részvények által megtestesített szavazatok több mint 50%-át képviselő részvényes jelen van. Amennyiben a Közgyűlés nem határozatképes, a megismételt Közgyűlés időpontja 2016. január 4. napja 10 óra, helyszíne a Waberer’s International Nyrt. 1239 Budapest, Nagykőrösi út 351. sz. alatti székhelye. A megismételt Közgyűlés az eredeti napirenden szereplő ügyekben a jelenlévők által képviselt szavazati jog mértékétől függetlenül határozatképes. A Közgyűlés határozatait a határozatképesség megállapításánál figyelembe vett szavazatok egyszerű többségével hozza, kivéve a jogszabályban meghatározott eseteket, illetve az Alapszabály 5.9.1 (a)-(d) pontjaiban foglaltakat, mely kérdésekben a közgyűlés határozatait háromnegyedes szótöbbséggel hozza. 

A közgyűlést megelőzően legalább 21 nappal az Igazgatóság a www.waberers.com felületen nyilvánosságra hozza a napirenden szereplő ügyekkel kapcsolatos eredeti és teljes terjedelmű előterjesztéseket, az azokra vonatkozó felügyelőbizottsági jelentéseket, valamint a határozati javaslatokat. Azoknak a részvényeseknek, akik ezt kívánják, az Igazgatóság az említett dokumentumokat elektronikus úton is megküldi.

Budapest, 2015. november 16.

